钦定古今图书集成/明伦汇编/官常典/第247卷 > 朱赓
## 钦定古今图书集成/明伦汇编/官常典/第247卷 > 朱赓

按《明外史》本传：“赓字少钦，浙江山阴人。父公节，泰州
知州。兄应，刑部主事。赓举隆庆二年进士，改庶吉士，
授编修。万历六年，以侍读为日讲官。宫中方兴土木，
治苑囿，赓因讲《宋史》，极言花石纲之害，帝为悚然。进
左庶子，兼侍读学士，掌翰林院，历礼部左右侍郎。帝
营寿宫于大峪山，命赓往视。中官示帝意，欲仿永陵”
制。赓言：“昭陵在望，制过之，非所安。”疏入，久不下。已，竟
如其言。改掌詹事府，以吏部左侍郎教习庶吉士，加
太子宾客，代沈鲤为礼部尚书。遭继母丧去。二十九
年秋，赵志皋卒，沈一贯独当国，请增置阁臣。帝素虑
大臣植党，欲用林居及久废者。诏赓以故官兼东阁
大学士，参预机务，遣行人召之。再辞，不允。明年四月
诣阙，即捐一岁俸助殿工。其秋，极陈矿税之害，言：“陛
下采榷不已，地无馀藏，商无馀资，所在勒取，名曰‘包
矿包税，小民皮骨尽矣。一旦土崩，即捐内帑何益？昔
唐明皇燕凝碧，而渔阳鼙鼓己阗于户。宋徽宗耽艮
岳，而金人累绁已及其身。今人情时势，何以异此’？”帝
不能用。既而与一贯及沈鲤共献《守成》《遣使》《权宜》三
论，大指为矿税发，赓手笔也。赓于己邸门获妖书，而
书词诬赓动摇国本，大惧，立以疏闻，乞避位。帝慰谕
有加。一贯倡群小，欲藉以兴大狱。囚皦生光，既承，犹穷治不已。赓在告，再贻书一贯，请速具狱，无株连，事
乃得解。三十三年大计京官，帝留被察者钱梦皋辈。
及南京察疏上，亦欲有所留。赓力陈不可，曰：“北察之
留，旨从中出，人犹咎臣等。今若出自票拟，则二百馀
年大典，自臣坏之，死不敢奉诏。”言官劾温纯及鲤，《中
使》传帝意欲去纯。赓言：“大臣去国，必采公论，岂可于
劾？”疏报允。帝下南察疏，而纯竟去。其冬，工部请营三
殿。时又方濬河缮城，赓力请俟之异日。帝皆纳之，不
果行。三十四年，一贯鲤去位，赓独当国，年七十有二
矣。朝政日弛，中外解体。赓疏揭月数上，十不能一下。
御史宋焘首讽切赓，给事中汪若霖继之。赓缘二人
言，力请帝更新庶政，于增阁臣、补大寮、充言路三事，
语尤切。帝优诏答之而不行。赓乃素服诣文华门恳
请，终不得命。赓以老，屡引疾，阁中空无人。帝谕简阁
臣，而谕中有“连日恭默，正思枚卜”语。廷臣疑帝出中
旨，如往年赵志皋、张位故事。赓力疾请付廷推，乃用
于慎行、李廷机、叶向高，而召王锡爵于家，以为首辅。
给事中王元翰、胡忻以廷机之用，赓实主之，疏诋廷
机，并侵赓。赓疏辞，帝为切责言者。既而姜士昌及焘
被谪，言路谓出赓意益不平。礼部主事郑振先遂劾
赓十二大罪，且言赓与一贯、锡爵为“过去、见在、未来
三身。”帝怒，贬振先三秩。俄以言官论救，再贬二秩。先
考选科道，吏部拟上七十八人。候命逾年不下，赓连
疏趣之。三十六年秋，命始下，诸人列言路。方欲见风
采，而给事中若霖先尝忤赓，及是见黜。适当赓病起
入直时，众谓赓修却，攻讦四起。御史则陈于廷、史记
事、吴亮、熊廷弼等，给事中则张国儒、胡应台、顾士琦、
段然等，先后疏论至五十馀人，并及其党陈治则、姚
文蔚、姚士慎、熊鸣夏卲庶、刘道隆，而工部主事刘汝
佳，国子监助教吴道长素干清议，亦攻赓。给事中喻
安性者，赓里人，为赓上疏言：“今日正权不由内阁，尽
移于司礼。”言者遂交章劾安性，复侵赓。是时，赓已寝
疾，乞休疏二十馀上。言者虑其复起，攻不已。而赓以
十一月卒于官，遗疏陈时政，语极悲切。赓先加少保
兼太子太保，进吏部尚书、文华殿大学土，及卒，赠太
保，谥文懿。御史彭端吾复疏诋赓，给事中忻请停其
赠谥，帝不听。赓醇谨无大过。与沈一贯同乡，相比昵。
给事中陈治则、姚文蔚等以故蒙诟病云。